Risultive
Il grup leterari Risultive, al nas tal 1949 daûr de iniziative di Josef Marchet. In chei timps, Josef Marchet e Pieri Pauli Pasolini a condividin il sfuarç di slargjâ i spazis dal furlan, di dâi une dignitât complete di lenghe: par Pasolini chest al è pussibil traviers de poesie, te libertât de creazion individuâl; par Marchet invezit al covente un model unitari, che al vedi valôr sei pe comunicazion sociâl, come par esempli tes pagjinis de riviste «La Patrie dal Friûl», sei pe produzion leterarie. Il program di Risultive al professe fedeltât ae tradizion, se pûr te necessitât di un rinovament e dentri di une gnove cussience lenghistiche. A fasin part dal grup autôrs come Riedo Puppo, Dino Virgili, Otmar Muzzolini (Meni Ucel), Lelo Cjanton, unîts di une stesse volontât di doprâ il furlan comun tant che strument unitari, cence restrizions. Tal mês di mai dal 1950 al jes de stamparie il prin libri de clape, cul titul di «Risultive» e cun dentrivie vot poesiis paromp di Cantarutti, Virgili e Cjanton. La jentrade di chel librùt la scrivè "il santul" Marchèt. In chestis notis e cuiste rilêf une sintese puntuâl de condizion storiche-leterarie dal furlan. Daûr e ven une considerazion pusitive pes gnovitâts, rapresentadis da: "...une recuperade plene cussience de dignitât e des significants risorsis dal furlan: une lenghe inmò frescje, travanade di umôrs creis e pronte a gnovis disfidis...dut al fâs sperâ che cheste volte si sedi finalmentri cjatade la strade juste". Lis sperancis pandudis dal Marchèt a cuistàrin dabon concretece. Virgili al sperimente la forme dal romanç in «L'aghe dapît la cleve», vierzint la strade a altris esperiencis di chest gjenar, Riedo Puppo al sviluparà la conte, Alviero Negro e Lelo Cjanton il teatri. Dal 1950 in dì di vuê la clape dai autôrs di Risultive e à publicât cirche cent e vincj oparis in volum, cence contâ i articui e lis publicazion di pôcjis pagjinis. In prionte dai zà vûts iniment Riedo Puppo, Dino Virgili, Alviero Negro, Otmar Muzzolini, Novele Cantarutti e Lelo Cjanton, a àn fat part, e a fâsin inmò part dal storic grop leterari: Paule Baldissera, Pauli Baron, Edi Bortolussi, Alan Brusìn, Ane Burelli, Agnul Covazzi, Marie Forte, Luîs Gloazzo, Indrì Marcuzzi, Jolande Mazzon, Antoniete Parussini, Luzi Peressi, Albert Picotti, Laurince Snaidero, Moniche Tallone e Enio Totis.
fur_Latn fur_Latn